b'\n_START_ARTICLE_\nMyron Markevyt\xc5\xa1\n_START_SECTION_\nUra pelaajana\n_START_PARAGRAPH_\nMarkevyt\xc5\xa1 aloitti oman uransa FK Karpaty Lvivin organisaatiossa 1970-luvulla onnistumatta kuitenkaan murtautumaan seuran edustusjoukkueen miehist\xc3\xb6\xc3\xb6n. H\xc3\xa4n haki peliaikaa mm. FK Spartak Ordzhonikidzesta, mutta ura ei oikein l\xc3\xa4htenyt lentoon ja niinp\xc3\xa4 Markevyt\xc5\xa1 ripusti nappulakeng\xc3\xa4t naulaan 26-vuotiaana 1977.\n_START_SECTION_\nUra valmentajana\n_START_PARAGRAPH_\nMarkevyt\xc5\xa1 opiskeli Lvivin liikuntatieteellisess\xc3\xa4 instituutissa ja Moskovan valmennusakatemiassa 1970- ja 1980-luvuilla. H\xc3\xa4n aloitti oman valmennusuransa FK Torpedo Lutskissa 1984. Ura l\xc3\xa4hti kuitenkin toden teolla liikkeelle vasta Neuvostoliiton hajoamisen j\xc3\xa4lkeen itsen\xc3\xa4isen Ukrainassa. H\xc3\xa4nest\xc3\xa4 tuli 1992 FK Karpaty Lvivin p\xc3\xa4\xc3\xa4valmentaja ja heti seuraavana vuonna seura eteni Ukrainan cupin loppuotteluun, jossa FK Dynamo Kiova oli kuitenkin parempi maalein 2\xe2\x80\x931. Parhaimmillaan h\xc3\xa4n johdatti seuran liigassa viidenneksi._NEWLINE_Kes\xc3\xa4ll\xc3\xa4 1995 Markevyt\xc5\xa1 siirtyi pois seurasta, mutta palasi takaisin jo seuraavana vuonna. Uudella yrityksell\xc3\xa4\xc3\xa4n h\xc3\xa4n nosti Lvivin j\xc3\xa4lleen k\xc3\xa4rkisijoille liigassa ja tuloksena oli kolmossija kauden 1997\xe2\x80\x931998 p\xc3\xa4\xc3\xa4tteeksi. T\xc3\xa4m\xc3\xa4n j\xc3\xa4lkeen h\xc3\xa4n toimi FK Metalurh Zapori\xc5\xbe\xc5\xbejan p\xc3\xa4\xc3\xa4valmentajana, kunnes siirtyi kaudella 2002 Ven\xc3\xa4j\xc3\xa4n liigassa pelanneen FK An\xc5\xbei Mahat\xc5\xa1kalan valmentajaksi. Seura vajosi kuitenkin liigan h\xc3\xa4nnille ja Markevyt\xc5\xa1 palasi takaisin Karpaty Lviviin. T\xc3\xa4ll\xc3\xa4 kertaa menestys j\xc3\xa4i kuitenkin kovin vaatimattomaksi ja seura putosi liigasta kauden 2003\xe2\x80\x932004 p\xc3\xa4\xc3\xa4tteeksi._NEWLINE_Vuonna 2005 Markevyt\xc5\xa1ista tuli FK Metalist Harkovan p\xc3\xa4\xc3\xa4valmentaja. H\xc3\xa4nen johdollaan seura on noussut taistelemaan k\xc3\xa4rkip\xc3\xa4\xc3\xa4n sijoituksista Ukrainan liigassa ja 2006\xe2\x80\x932009 se on sijoittunut kolmesti per\xc3\xa4tt\xc3\xa4in kolmanneksi. _NEWLINE_Helmikuussa 2010 Markevyt\xc5\xa1ista tuli Ukrainan maajoukkueen uusi p\xc3\xa4\xc3\xa4valmentaja.  Markevyt\xc5\xa1in ura maajoukkueessa j\xc3\xa4i lopulta varsin lyhyeksi, sill\xc3\xa4 h\xc3\xa4n erosi teht\xc3\xa4vist\xc3\xa4\xc3\xa4n jo elokuussa 2010. Syyn\xc3\xa4 oli Ukrainan jalkapalloliiton p\xc3\xa4\xc3\xa4t\xc3\xb6s rankaista Markevyt\xc5\xa1in seuraa FK Metalist Harkovaa vuonna 2008 tapahtuneesta ottelutuloksen j\xc3\xa4rjest\xc3\xa4misest\xc3\xa4. Markevyt\xc5\xa1 itse ei ollut tapauksessa ep\xc3\xa4iltyn\xc3\xa4.  _NEWLINE_Helmikuun lopulla 2014 Markevyt\xc5\xa1 j\xc3\xa4tti Metalist Harkovan l\xc3\xa4hes kymmenen vuoden j\xc3\xa4lkeen. Seura oli liigassa toisena ja Markevyt\xc5\xa1in eron taustalla olivat seuran taloudelliset ja johdolliset ongelmat.  Toukokuun lopussa 2014 Markevyt\xc5\xa1 allekirjoitti kolmivuotisen sopimuksen FK Dnipro Dnipropetrovskin kanssa.  Kaudella 2014/15 Markevyt\xc5\xa1 johdatti Dnipron yll\xc3\xa4tt\xc3\xa4en Eurooppa-liigan loppuotteluun. Historiallinen mestaruus j\xc3\xa4i haaveeksi, kun Sevilla FC oli lopulta vahvempi maalein 3\xe2\x80\x932.  Ukrainan liigassa Markevyt\xc5\xa1 luotsasi Dnipon kolmanneksi kausilla 2014/15 ja 2015/16. H\xc3\xa4n erosi seuran palveluksesta kes\xc3\xa4kuussa 2016.'